Vilkku Joukahainen

**Vilhelm (Vilkku) Joukahainen** (aikaisempi sukunimi **Seppä**) (19. huhtikuuta 1879 Vehkalahti &ndash; 27. maaliskuuta 1929 Hamina) oli suomalainen opettaja, toimittaja, runoilija, Maalaisliiton kansanedustaja ja ministeri. Hän käytti kirjailijana myös salanimiä *Sakari Pyysalo* ja *Vilho Rautseppä*.

## Elämä ja ura
Joukahaisen vanhemmat olivat talollinen *Kalle Kustaa Seppä (Jouhikainen)* ja *Helena Heikintytär Ståhlberg* joka oli kotoisin Vehkalahden Reitkallin Pässilän rusthollista. Hänen äitinsä oli jäänyt alaikäisten lapsien kanssa leskeksi ensimmäisestä aviomiehestään, Vehkalahden Husulan kylän Jaakkolan kantatilalla tilanosaa viljelleestä perintötilallinen Jooseppi Heikinpoika Jouhikaisesta, ja meni parin vuoden kuluttua naimisiin uudestaan sukunimettömän renki Kalle Kustaan kanssa, joka oli kotoisin Liikkalan sepän talon palkollisväestä, ja josta näin tuli Husulan Jouhikaisen tilan puusniekka. Renki Kalle Kustaa Tuomaanpoika oli syntyjään nuorempi poika Hirvelän Sepän talosta. Jälkimmäisestä avioliitosta syntyi tähän uusperheeseen poika Vilkku (Vilhelm). Koska Vilkulle ei ollut luvassa viljelystilan osuutta (maanomistuksen oli tarkoitus periytyä äidin ensimmäisen aviomiehen eloonjääneelle tyttärelle), Vilkku laitettiin opintielle hankkimaan itselleen oma ammatti ja toimeentulo. Hän kävi kansakoulun ja kansanopiston ja valmistui kansakoulunopettajaksi Sortavalan seminaarista 1902. Hän toimi Keski-Savon kansanopiston vt. johtajana 1902–1903 sekä 1905 ja kansakoulunopettajana Tuusulassa 1904 ja Haminassa 1904–1919.

Kansallisromanttisessa hengessä Vilkku käänteli kotitilansa nimestä (Jouhikainen, Joukainen) itselleen kalevalaiselta kuulostavan sukunimen Joukahainen. Oikeasti hän ei ollut Virolahden Joukaisten (Jouhikaisten) biologisia jälkeläisiä.

Joukahainen oli *[[Koitar]]*-lehden päätoimittajana Haminassa 1904–1905, *[[Kansakoulun lehti|Kansakoulun lehden]]* toimittajana 1909–1919, *[[Maakansa]]n* toimittajana 1913–1914, *[[Kymen Sanomat (Hamina)|Maaseutu]]*-lehden päätoimittaja 1916–1920, *[[Maan ääni (lehti)|Maan äänen]]* toimittajana 1919–1920, *[[Turunmaa (lehti)|Turunmaa]]*-lehden päätoimittajana 1923–1924 ja *[[Suomen talonpoika (lehti)|Suomen talonpoika]]* -lehden päätoimittajana 1924–1925. Joukahainen toimi myös maanviljelijänä Vehkalahdella ja oli viimeksi Suomen Maatalous-Osake-Pankin Haminan konttorin johtaja 1926–1929.

Maalaisliiton kansanedustajana Joukahainen oli vuosina 1917–1923 edustaen Viipurin läänin läntistä vaalipiiriä. Hän oli sosiaaliministerinä Rafael Erichin ja J. H. Vennolan hallituksissa 1920–1922 ja myöhemmin Antti Tulenheimon hallituksessa 1925. Sisäasiainministerinä Joukahainen toimi Kyösti Kallion hallituksessa 1922–1924.

Joukahainen kirjoitti myös runoja ja näistä tunnetuin on joululaulu *[[On hanget korkeat, nietokset]]*, joka julkaistiin ensimmäisen kerran vuonna 1901 *[[Joulupukki (lehti)|Joulupukki]]*-lehdessä.

## Teoksia
* *Iltapäiväpakina Paljakan tuvassa : saanut ensimmäisen palkinnon R. Y. vuorokeskustelukilpailussa v. 1902*.  Raittiuden ystävät, Kuopio 1902
* *Haminan raittiusyhdistys 1884–1904* / toimittanut Wilkku Joukahainen. Haminan raittiusyhdistys 1904
* *Harjotelmia*. Otava 1906 (salanimellä Sakari Pyysalo)
* *Ihmisen poika: nykyajan lauluja*. Otava 1906 (salanimellä Sakari Pyysalo)
* *Harjotelmia: kaksikymmentä runoa*. Alfred Lagerbom, Hamina 1907
* *Tuomas Ronkainen: kaksinäytöksinen näytelmä*.  Seuranäytelmiä n:o 120. Karisto 1910  (salanimellä Sakari Pyysalo)
* *Elon juhla: runoja kahden vuosikymmenen varrelta*.  Hamina 1918
* *Kylpymatka : suvisia säeleikitelmiä* ; kuvittanut Eeli Jaatinen. Otava 1928 (salanimellä Vilho Rautseppä)
* *Pikkuinen Matti : Vilkku Joukahaisen tekstin mukaan* ; kuvat R. Kivit. Kultainen koti 1. WSOY 1938, 14. painos 1968

## Lähteet

## Aiheesta muualla

*
*